b'\n_START_ARTICLE_\nDanske Artilleriregiment\n_START_SECTION_\n1. Artilleriafdeling\n_START_PARAGRAPH_\nVar Danmarks eneste aktive feltartilleriafdeling. Den bestod af et stabsbatteri og fire skydende batterier. Afdelingen var placeret i Oksb\xc3\xb8llejren, ca. 20 km fra Varde. Afdelingen indgik i 1. Brigade.\n_START_SECTION_\n2. Uddannelsesafdeling\n_START_PARAGRAPH_\nHavde ansvaret for uddannelsen af v\xc3\xa6rnepligtige menige i artilleriet. Efter afslutning af H\xc3\xa6rens Basisuddannelse kunne de menige s\xc3\xb8ge om ans\xc3\xa6ttelse ved f.eks. 1. Artilleriafdeling, Luftv\xc3\xa6rnsafdelingen eller en hvilken som helst anden enhed i H\xc3\xa6ren. Afdelingen var placeret i Varde. Afdelingens 1. og 2. Batteri uddannede hvert halve \xc3\xa5r de menige, mens 3. og 4. Batteri p\xc3\xa5 skift uddannede de artillerienheder som skulle udsendes i international tjeneste.\n_START_SECTION_\n3. F\xc3\xb8rings- og M\xc3\xa5lopklaringsafdeling\n_START_PARAGRAPH_\nIndgik i Danske Division og var divisionens ildst\xc3\xb8ttespecialister. I afdelingen indgik et stabs- og m\xc3\xa5lopklaringsbatteri som havde ansvaret for at f\xc3\xb8re afdelingen og lave m\xc3\xa5lopklaring mod fjendtlige ildst\xc3\xb8tteenheder. Det sidste klaredes ved hj\xc3\xa6lp af artilleripejleradarer, som kunne finde ud af hvor fjenden har placeret sine kanoner, haubitser, raketkastere og mort\xc3\xa9rer, n\xc3\xa5r disse afskydes. _NEWLINE_Desuden indgik et UAV-batteri (ubemandet fly). Der blev indk\xc3\xb8bt et antal Raven UAV-systemer i 2007._NEWLINE_Endelig indgik der et "Tactical Air Control Party"-batteri (TACP) i afdelingen. Et TACP-hold kan tilkalde og lede flyst\xc3\xb8tte. F\xc3\xb8r oprettelsen af batteriet i 2005 var holdene placeret direkte ved brigader og division. P\xc3\xa5 denne m\xc3\xa5de blev al ekspertisen omkring flyst\xc3\xb8tte samlet i et batteri._NEWLINE_I 2009 overgik resten af luftv\xc3\xa6rnets enheder til afdelingen, hvorefter det i l\xc3\xb8bet af forsvarsforliget 2009-2014 overgik til Flyvev\xc3\xa5bnet.'